CELEX: 62009CN0508
Language: hu
Date: 2009-12-08 00:00:00
Title: C-508/09. sz. ügy: 2009. december 8-án benyújtott kereset — Európai Bizottság kontra Olasz Köztársaság

30.1.2010   
            
            
               HU
            
            
               Az Európai Unió Hivatalos Lapja
            
            
               C 24/45
            
         2009. december 8-án benyújtott kereset — Európai Bizottság kontra Olasz Köztársaság
   (C-508/09. sz. ügy)
   2010/C 24/78
   Az eljárás nyelve: olasz
   
      Felek
   
   
      Felperes: Európai Bizottság (képviselők: C. Zadra és D. Recchia meghatalmazottak)
   
      Alperes: Olasz Köztársaság
   
      Kereseti kérelmek
   
   
               —
            
            
               A Bíróság állapítsa meg, hogy az Olasz Köztársaság — mivel Szardínia tartomány a vadon élő madarak védelmére vonatkozó szabályoktól való eltérés engedélyezése tekintetében olyan szabályozást fogadott el és alkalmaz, amely nem tartja be a 79/409/EGK irányelv (1) 9. cikkében meghatározott feltételeket, — nem teljesítette a 79/409 irányelv 9. cikkéből eredő kötelezettségeit;
            
         
               —
            
            
               kötelezze az Olasz Köztársaságot a költségek viselésére.
            
         
      Jogalapok és fontosabb érvek
   
   A Bizottság úgy véli, hogy a Szardínia tartomány által elfogadott szabályozás nincs összhangban a 79/409 irányelv 9. cikkében foglalt előírásokkal.
   A kivételes vadászati felhasználások szabályozásáról szóló, 2004. február 2-i 2. sz. tartományi törvény, valamint a fent hivatkozott tartományi törvény alapján elfogadott, 2004. évi 3/V. sz. és a 2006. évi 8/IV. sz. rendelet nem tartja be az irányelv 9. cikkében foglalt követelményeket, amennyiben
   
               —
            
            
               olykor kikérik a tudományos szerv véleményét, és amennyiben az kedvezőtlen, nem tartják azt be, illetve olykor egyáltalán nem kérik azt ki;
            
         
               —
            
            
               elégtelen az indokolásuk (a kivételes vadászati felhasználásokkal óvni kívánt érdekekkel, a feltárt alternatívákkal és a valószínűleg elvárható eredményekkel kapcsolatban);
            
         
               —
            
            
               nincs olyan megfelelő ellenőrzési rendszer, amely lehetővé teszi annak ellenőrzését, hogy betartják-e azokat a feltételeket, amelyekre vonatkozóan az eltérést biztosítják, továbbá amely lehetővé teszi, hogy megfelelő időben cselekedjenek;
            
         
               —
            
            
               az említett törvény nem követeli meg az irányelv 9. cikkének (2) bekezdésében szereplő feltételeket, ekként pedig azokat az eltérésre vonatkozó rendelkezések sem említik.
            
         A 2004. február 13-i 2. sz. törvényt a 2006. május 11-i 4. sz. tartományi törvény módosította. A módosítások ellenére sem a 2004. február 13-i 2. sz. törvény, sem pedig a fent említett törvény értelmében elfogadott, 2009. január 30-i 2225/DecA/3. sz. rendelet nem tartja be az irányelv 9. cikkében foglalt követelményeket, amennyiben
   
               —
            
            
               a tudományos szervvel folytatandó konzultáció bevezetése nem akadályozza meg az eltérést biztosító, indokolással és igazoltsággal nem rendelkező jogi aktusok elfogadását, illetve az eltérést biztosító jogi aktusoknak akár a tudományos szerv véleménye nélkül történő elfogadását;
            
         
               —
            
            
               a módosított, 2/2004. sz. tartományi törvény továbbra sem írja elő, hogy az eltérésre vonatkozó egyes rendelkezések említsék meg a 79/409 irányelv 9. cikkének (2) bekezdésében szereplő feltételeket (ezenfelül ugyanis a 2225. sz. rendelet hiányos e tekintetben).
            
         
      (1)  A vadon élő madarak védelméről szóló, 1979. április 2-i 79/409/EGK tanácsi irányelv (HL L 103., 1. o.; magyar nyelvű különkiadás 15. fejezet, 1. kötet, 98. o.)